

2024. gada 3. decembrī

**Turpmāk vilciena e-biļeti vienam braucienam “Vivi” tīmekļa vietnē varēs iegādāties arī bez klienta konta izveides un autorizācijas**

**Lai padarītu elastīgāku un ērtāku vilciena biļešu izmantošanu, no šodienas, 3. decembra, pasažieri varēs iegādāties viena brauciena e-biļeti ‘’Vivi’’ tīmekļa vietnē arī bez klienta konta izveides un autorizācijas.**

Tiem pasažieriem, kuriem nav būtiska informācijas par maršrutiem un iegādātajām e-biļetēm saglabāšana, turpmāk būs iespēja iegādāties vilciena e-biļeti vienam braucienam “Vivi” tīmekļa vietnē bez personalizēta konta.

Lai veiktu kontam nepiesaistītas viena brauciena e-biļetes iegādi, lietotājam “Vivi” tīmekļa vietnē pēc e-biļetes ievietošanas grozā jāizvēlas iespēja “Bez autorizācijas” un jānorāda e-pasta adrese e-biļetes saņemšanai. Pēc sekmīgas pirkuma apmaksas e-biļete automātiski tiek nosūtīta uz norādīto e-pasta adresi un parādās “Vivi” tīmekļa vietnē, kur to var apskatīt, lejupielādēt vai nosūtīt uz izvēlēto savu vai cita lietotāja e-pasta adresi. Ja pirkumā ir vairāk nekā viena e-biļete, ir iespējams lejupielādēt un saņemt e-pastā visas biļetes.

Bez klienta konta izveides un autorizācijas ‘’Vivi’’ tīmekļa vietnē šobrīd iespējams iegādāties e-biļeti pasažierim vai bagāžai tikai vienam braucienam, savukārt, veicot visa veida laika e-biļešu iegādi, lai novērstu biļešu nesankcionētu izmantošanu un nesamazinātu biļešu drošības tehnoloģisko līmeni, pasažieriem arī turpmāk būs jāizmanto savs lietotāja konts. Ja grozā ievietota laika biļete, ‘’Vivi’’ tīmekļa vietnes sistēma par to brīdina, lūdzot iegādei nederīgās biļetes no groza izņemt vai doties uz sadaļu “Mans konts”, lai autorizētos vai izveidotu kontu.

Viena brauciena e-biļeti bez klienta konta izveides un autorizācijas ‘’Vivi’’ tīmekļa vietnē iespējams iegādāties arī ar Latvijas Goda ģimenes apliecības “Goda ģimene” pieejamajiem atvieglojumiem. Vairāk par biļešu iegādes atvieglojumiem apliecības ‘’Goda ģimene’’ īpašniekiem lasīt [šeit](https://vivi.lv/lv/biletes/biletes-goda-gimenem/).

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv